ભાષાની રીતે પણ કેટલાકે સુષ્માની ખરાબ ટીકાઓ કરી હતી.આ સંજોગોમાં ભાજપ તરફથી સુષ્માનો ખાસ બચાવ કરવામાં આવ્યો નહોતો. આખી વાતમાં જાણે ખાસ કંઈ છે નહી તે રીતે ભાજપના પ્રવક્તાઓ વર્તતા રહ્યા હતા. તે પછી રાજનાથ સિંહ અને નીતિન ગડકરીએ બહાર આવીને સુષ્મા સ્વરાજનો બચાવ કર્યો હતો. તેમને સમર્થન આપ્યું હતું અને ટ્રોલ કરનારી ટોળીને બંનેએ ડારી હતી. અરુણ જેટલી, નિર્મલા સીતારમણ, સ્મૃત્તિ ઇરાની જેવા કોઈ નેતાઓએ સુષ્મા માટે કોઈ નિવેદન કર્યું નહોતું. ટ્રોલ કરનારાની જરાય ટીકા આ નેતાઓ કરી નહોતી. તેના કારણે આડકતરી રીતે ટ્રોલ કરનારા અને તેના મુદ્દાને ટેકો છે અને સુષ્માનો વિરોધ છે તેવી છાપ પડી હતી.સુષ્મા સ્વરાજ વિદેશ પ્રધાન છે, પણ વિદેશ નીતિમાં તેમનું કશું ચાલતું નથી. નરેન્દ્ર મોદી પોતે જ વિશ્વભરમાં ફરતા રહે છે. તે વિશે સુષ્માએ ક્યારેય જાહેરમાં અસંતોષ વ્યક્ત કર્યો નથી. તેના બદલે તેઓ વિદેશ મંત્રાલય સંબંધિત કાર્યો કરતા રહ્યા છે. વિદેશમાં ફસાયેલા ભારતીય નાગરિક સોશ્યલ મીડિયામાં મેસેજ મૂકે કે તરત જ સુષ્મા તેમને મદદ પહોંચે તેવી વ્યવસ્થા કરે છે. આફ્રિકા કે અરબ દેશોમાં સંઘર્ષ વચ્ચે ફસાયેલા ભારતીયોને ઉગારી લેવાનું કામ પણ તેમણે ફટાફટ કર્યું છે. આ બધાના કારણે સુષ્મા વડાપ્રધાન સાથે ઘર્ષણમાં ઉતર્યા વિના પોતાનું કામ કરતાં રહ્યા છે અને જશ પણ મેળવતા રહ્યા છે.